《中原民谣 任契丹》
宋代·周麟之

任契丹，太行为家千叠山。此山阻绝天下脊，中有义旅蛟蛇蟠。

任君本是良家子，身长七尺风姿伟。心怀忠义欲擒胡，誓与群豪揭竿起。

时从数骑出郊坰，所向万人皆披靡。不驱丁口不攫金，只取糇粮事储偫。

道遮天使夺牌归，佩牌夜易人不知。往来燕赵数百里，徒手不假寸铁持。

夜半相逢沃州北，问知南使宁相阨。倡言我辈抱雄图，郎主打围曾狙击。

时来左袒奋臂呼，十万儿郎一朝得。劝君努力雪国雠，为我斩取单于头。

功成好爵皆君有，金印垂腰大如斗。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。